b'\n_START_ARTICLE_\nMuhammad Abduh\n_START_SECTION_\nPrimii ani de via\xc8\x9b\xc4\x83 \xc8\x99i educa\xc8\x9bia\n_START_PARAGRAPH_\nMuhammad Abduh s-a n\xc4\x83scut \xc3\xaen 1849, \xc3\xaen Egiptul de jos (Delta Nilului), \xc3\xaentr-o familie care f\xc4\x83cea parte din elita egiptean\xc4\x83 (Umad), tat\xc4\x83l s\xc4\x83u av\xc3\xa2nd origini turce\xc8\x99ti, iar mama sa fiind egipteanc\xc4\x83. A urmat cursurile unei \xc8\x99coli moschee din Tanta, devenind apoi student al Universit\xc4\x83\xc8\x9bii Al-Azhar din Cairo, unul dintre cele mai prestigioase centre de studii din lumea musulman\xc4\x83, unde a dezvoltat o perspectiv\xc4\x83 conservatoare, ob\xc8\x9bin\xc3\xa2nd \xc3\xaen 1877 diploma de \xca\xbf\xc4\x81lim (\xc3\xaenv\xc4\x83\xc8\x9b\xc4\x83tor). \xc3\x8en perioada petrecut\xc4\x83 la studii \xc3\xaen Cairo, Abduh \xc3\xael \xc3\xaent\xc3\xa2lne\xc8\x99te pe Jamal al-Din al-Afghani, fondatorul mi\xc8\x99c\xc4\x83rii pan-islamice moderne, care a c\xc4\x83utat s\xc4\x83 uneasc\xc4\x83 lumea musulman\xc4\x83 sub steagul credin\xc8\x9bei. C\xc3\xa2nd s-au \xc3\xaent\xc3\xa2lnit \xc3\xaen al-Azhar \xc3\xaen 1872, "Abduh a fost trezit de la ascetism la activism \xc8\x99i a c\xc4\x83utat s\xc4\x83 aduc\xc4\x83 o rena\xc8\x99tere a islamului \xc8\x99i o eliberare a musulmanilor de colonialism". _NEWLINE_Dup\xc4\x83 terminarea studiilor, Abduh a devenit profesor \xc3\xaen cadrul Universit\xc4\x83\xc8\x9bii al-Azhar, dar \xc3\xaen momentul \xc3\xaen care al-Afghani a fost exilat din Egipt din cauza viziunii sale anti-britanice \xc3\xaen 1879, Abduh \xc8\x99i-a pierdut postul de profesor, cel mai probabil din cauza contactelor sale cu al-Afghani. \xc3\x8en 1880, \xc3\xaens\xc4\x83, a fost numit redactor-\xc8\x99ef al Gazetei egiptene oficiale, cel mai vechi ziar arab. El a folosit Gazeta ca o platform\xc4\x83 pentru a se exprima \xc3\xaempotriva implic\xc4\x83rii britanice \xc8\x99i franceze \xc3\xaen politica egiptean\xc4\x83.\n_START_SECTION_\nFigur\xc4\x83 cheie a modernismului islamic\n_START_PARAGRAPH_\nSub influen\xc8\x9ba lui al-Afghani, Abduh a combinat jurnalismul, politica \xc8\x99i propria sa fascina\xc8\x9bie pentru spiritualitatea mistic\xc4\x83 islamic\xc4\x83. Al-Afghani a fost cel care l-a \xc3\xaenv\xc4\x83\xc8\x9bat pe Abduh despre problemele Egiptului \xc8\x99i ale lumii islamice, precum \xc8\x99i despre realiz\xc4\x83rile tehnologice ale Occidentului._NEWLINE_Opozi\xc8\x9bia lui Abduh fa\xc8\x9b\xc4\x83 de colonialism \xc8\x99i dorin\xc8\x9ba sa de a moderniza societatea islamic\xc4\x83 au dus la implicarea sa \xc3\xaentr-o revolt\xc4\x83 \xc3\xaempotriva guvernatorului sprijinit de Egipt, fapt pentru care a fost exilat \xc3\xaen 1882. S-a al\xc4\x83turat lui al-Afghani \xc3\xaen Paris pentru a publica un jurnal islamic revolu\xc8\x9bionar - al-\xca\xbfUrwat alwuthq\xc4\x81 (Cea mai puternic\xc4\x83 leg\xc4\x83tur\xc4\x83). Dup\xc4\x83 scurte vizite \xc3\xaen Anglia \xc8\x99i Tunisia, Abduh s-a stabilit timp de trei ani la Beirut, unde a fost profesor \xc3\xaen cadrul unui colegiu islamic. _NEWLINE_S-a \xc3\xaentors \xc3\xaen Egipt \xc3\xaen 1888 \xc8\x99i a devenit judec\xc4\x83tor (q\xc4\x81\xe1\xb8\x8d\xc4\xab), public\xc3\xa2nd \xc3\xaentre timp tratate despre islam, reforma juridic\xc4\x83 islamic\xc4\x83, reconcilierea religiei \xc8\x99i a \xc8\x99tiin\xc8\x9bei, drepturile cet\xc4\x83\xc8\x9benilor \xc8\x99i alte probleme ce \xc8\x9bineau de modernizare. A slujit \xc3\xaen consiliul de conducere al Universit\xc4\x83\xc8\x9bii Al-Azhar \xc8\x99i a fost numit \xc3\xaen mod oficial muftiu \xc3\xaen Egipt \xc3\xaen 1899, un titlu pe care l-a p\xc4\x83strat p\xc3\xa2n\xc4\x83 la moartea sa \xc3\xaen 1905. \xc3\x8en acest rol, el a devenit interpret oficial al Egiptului \xc3\xaen ceea ce prive\xc8\x99te legea canonic\xc4\x83, autoritatea a c\xc4\x83ror fat\xc4\x81w\xc4\x81(verdicte juridice) erau definitive. _NEWLINE_Abduh a dat o nuan\xc8\x9b\xc4\x83 reformist\xc4\x83 activit\xc4\x83\xc8\x9bii sale de muftiu; \xc3\xaen timp ce predecesorii s\xc4\x83i s-au mul\xc8\x9bumit s\xc4\x83 emit\xc4\x83 hot\xc4\x83r\xc3\xa2ri numai \xc3\xaen privin\xc8\x9ba chestiunilor men\xc8\x9bionate pentru ei de c\xc4\x83tre departamentele guvernamentale, Abduh a deschis procesul p\xc3\xa2n\xc4\x83 la public. \xc3\x8en consecin\xc8\x9b\xc4\x83, oricine putea prezenta o chestiune pentru examinarea sa. Mai mult dec\xc3\xa2t at\xc3\xa2t, multe dintre fat\xc4\x81w\xc4\x81 pe care el le-a emis au demonstrat sentimente foarte liberale \xc8\x99i modernizatoare. _NEWLINE_Perspectivele lui Abduh se \xc3\xaendep\xc4\x83rteaz\xc4\x83 \xc3\xaentr-o oarecare m\xc4\x83sur\xc4\x83 de \xc3\xaenv\xc4\x83\xc8\x9b\xc4\x83turile lui al-Afghani. El a devenit convins c\xc4\x83 reforma intern\xc4\x83 este mult mai urgent\xc4\x83 \xc8\x99i mai necesar\xc4\x83 dec\xc3\xa2t lupta anti-colonial\xc4\x83. Astfel, el a abandonat lupta politic\xc4\x83 \xc8\x99i a cooperat cu Lordul Cromer, care era adev\xc4\x83rata putere \xc3\xaen Egipt, \xc3\xaen \xc3\xaencercarea de a introduce diverse reforme._NEWLINE_\xc3\x8en 1898, Abduh a fondat revista politic\xc4\x83 reformist\xc4\x83 musulman\xc4\x83 al-Manar (Turnul), care a devenit o platform\xc4\x83 at\xc3\xa2t pentru ideile sale, c\xc3\xa2t \xc8\x99i pentru cele ale discipolului s\xc4\x83u, Muhammad Rashid Rida.\n_START_SECTION_\nMo\xc8\x99tenirea intelectual\xc4\x83 \xc8\x99i ultimii ani de via\xc8\x9b\xc4\x83\n_START_PARAGRAPH_\n"Am mers \xc3\xaen Vest \xc8\x99i am \xc3\xaent\xc3\xa2lnit islamul, dar nu \xc8\x99i musulmani. M-am \xc3\xaentors \xc3\xaen Est \xc8\x99i am \xc3\xaent\xc3\xa2lnit musulmani, dar nu \xc8\x99i islam." (Muhammad Abduh)_NEWLINE_Abduh a murit \xc3\xaen 11 iulie 1905 \xc3\xaen Alexandria \xc8\x99i a avut parte de o \xc3\xaenmorm\xc3\xa2ntare cu onoruri de stat. La scurt timp dup\xc4\x83 moartea sa, au fost implementate dou\xc4\x83 dintre cele mai importante proiecte ale sale: \xc8\x98coala pentru judec\xc4\x83torii Shariah Court \xc8\x99i Universitatea egiptean\xc4\x83, mai t\xc3\xa2rziu cunoscut\xc4\x83 sub numele de Universitatea Cairo._NEWLINE_Obiectivul lui Abduh a fost s\xc4\x83 reformeze societ\xc4\x83\xc8\x9bile musulmane retrase  \xc3\xaentr-o \xc3\xaen\xc8\x9belegere conservatoare a religiei. Opiniile acestuia s-au schimbat de-a lungul vie\xc8\x9bii sale, de la o viziune ini\xc8\x9bial\xc4\x83 care se opunea influen\xc8\x9bei occidentale, \xc3\xaenspre o admira\xc8\x9bie a valorilor occidentale \xc8\x99i dorin\xc8\x9ba de a aduce schimb\xc4\x83ri conforme acestor valori \xc3\xaen societ\xc4\x83\xc8\x9bile musulmane. Scopul s\xc4\x83u a fost s\xc4\x83 ob\xc8\x9bin\xc4\x83 o sintez\xc4\x83 a civiliza\xc8\x9biei occidentale \xc8\x99i a ideilor fundamentale islamice._NEWLINE_\xc3\x8en teologie, Abduh a c\xc4\x83utat s\xc4\x83 stabileasc\xc4\x83 armonia ra\xc8\x9biunii \xc8\x99i a revela\xc8\x9biei, libertatea voin\xc8\x9bei \xc8\x99i primatul implica\xc8\x9biilor etice ale credin\xc8\x9bei religioase asupra ritualului \xc8\x99i dogmei. El a depl\xc3\xa2ns acceptarea oarb\xc4\x83 a doctrinelor \xc8\x99i obiceiurilor tradi\xc8\x9bionale \xc8\x99i a afirmat c\xc4\x83 o \xc3\xaentoarcere la credin\xc8\x9ba curat\xc4\x83 a primei perioade a islamului nu numai c\xc4\x83 ar restabili vitalitatea spiritual\xc4\x83 a musulmanilor, ci \xc8\x99i c\xc4\x83 ar oferi un context favorabil pentru asimilarea culturii \xc8\x99tiin\xc8\x9bifice moderne._NEWLINE_Pe l\xc3\xa2ng\xc4\x83 numeroase articole, Abduh a publicat dou\xc4\x83 c\xc4\x83r\xc8\x9bi, \xd9\x85\xd8\xb9\xd8\xa7\xd9\x87\xd8\xaf\xd8\xa9 \xd9\x84\xd8\xa7\xd9\x87\xd9\x88\xd8\xaa\xd9\x8a\xd8\xa9 \xd8\xb9\xd9\x84\xd9\x89 \xd9\x88\xd8\xad\xd8\xaf\xd8\xa9 \xd8\xa7\xd9\x84\xd9\x84\xd9\x87 - "Tratatul teologic despre unitatea lui Dumnezeu" (1897) \xc8\x99i "Islamul \xc8\x99i cre\xc8\x99tinismul - despre \xc8\x99tiin\xc8\x9b\xc4\x83 \xc8\x99i civiliza\xc8\x9bie" (1902). Din cea de-a treia lucrare a sa, un comentariu despre Coran, au fost publicate doar fragmente \xc3\xaen timpul vie\xc8\x9bii sale, dar a fost terminat\xc4\x83 \xc3\xaen spiritul lui de discipolul \xc8\x99i prietenul s\xc4\x83u, Rashid Rida. _NEWLINE_Ideile lui Abduh au fost primite cu mare entuziasm, dar au \xc3\xaent\xc3\xa2mpinat \xc8\x99i o opozi\xc8\x9bie tenace. Acestea sunt \xc3\xaenc\xc4\x83 un subiect de discu\xc8\x9bie ast\xc4\x83zi, la aproape 115 de ani de la moartea sa, deoarece problemele modernismului \xc8\x99i ale tradi\xc8\x9biei au reap\xc4\x83rut \xc3\xaen conflictul din lumea musulman\xc4\x83. De\xc8\x99i nu \xc8\x99i-a atins scopurile, Muhammad Abduh r\xc4\x83m\xc3\xa2ne o influen\xc8\x9b\xc4\x83 continu\xc4\x83, iar lucrarea sa, Risalat al-Tauhid (Tratatul teologic despre unitatea lui Dumnezeu), este cea mai important\xc4\x83 afirma\xc8\x9bie a g\xc3\xa2ndirii sale._NEWLINE_Muhammad Abduh a fost o \xe2\x80\x98Ulama  (\xd8\xa7\xd9\x84\xd8\xb9\xd9\x84\xd9\x85\xd8\xa7\xd8\xa1) excep\xc8\x9bional\xc4\x83 pentru timpul s\xc4\x83u. Spre deosebire de majoritatea figurilor religioase din timpul s\xc4\x83u, c\xc4\x83l\xc4\x83torea des, fiind,  de asemenea, un intelectual cu o cunoa\xc8\x99tere profund\xc4\x83 a celor mai proeminen\xc8\x9bi g\xc3\xa2nditori politici \xc8\x99i sociali ai timpului s\xc4\x83u.'